Der er stadig en god måned til at sommertiden slutter. Men alligevel er det måske en god idé, at sætte havemøblerne ind eller sørge for, at de står ordentligt fast. Fredag kommer der nemlig stormvejr i hele regionen. Det er stormen Knud, som er på vej mod Danmark. Den forventes at ramme omkring klokken 15 fredag eftermiddag. DMI varsler stormvejr med vindstød af orkanstyrke i alle Vendsysselske kommuner samt Jammerbugt og Thisted kommuner. I Morsø, Vesthimmerland, Rebild, Mariagerfjord, Aalborg og Læsø Kommuner varsler DMI stormende kuling ligeledes med vindstød af orkanstyrke. Vindstød af orkanstyrke medfører, at tagsten blæser ned, store grene knækker og træer kan vælte. Derfor er der også risiko for, at tog- og vejstrækninger bliver spærret. Allerede torsdag eftermiddag har både Stena Line og Color Line meldt ud, at flere færgeafgange til og fra Frederikshavn og Hirtshals er aflyst på grund af stormvejret. Varslet gælder fra klokken 15 fredag eftermiddag til klokken 1 natten til lørdag. Du kan følge stormens udvikling her .

Referat:
Stormen har desuden vindstød af orkanstyrke med sig.